### NN 97/2016 (24.10.2016.), Pravilnik o načinu rada Povjerenstva za polaganje završnog ispita u Državnoj školi za pravosudne dužnosnike

PRAVOSUDNA AKADEMIJA

2079

Na temelju članka 13. podstavak 7. i članaka 33., 33.a, 34., 35. i 36. Zakona o Pravosudnoj akademiji (»Narodne novine«, br. 153/09, 127/10, 82/15), Upravno vijeće Pravosudne akademije (u daljnjem tekstu: Upravno vijeće Akademije) donosi

PRAVILNIK

O NAČINU RADA POVJERENSTVA ZA POLAGANJE ZAVRŠNOG ISPITA U DRŽAVNOJ ŠKOLI ZA PRAVOSUDNE DUŽNOSNIKE

I. UVODNI DIO

Članak 1.

Pravilnikom o načinu rada Povjerenstva za polaganje završnog ispita u Državnoj školi za pravosudne dužnosnike (u daljnjem tekstu: Pravilnik) uređuje se sastav, postupak imenovanja i razrješenja članova Povjerenstva za polaganje završnog ispita u Državnoj školi za pravosudne dužnosnike (u daljnjem tekstu: Povjerenstvo), način rada Povjerenstva, postupak provedbe završnog ispita, oblik i sadržaj zapisnika o tijeku provođenja i ocjenjivanju završnog ispita i druga pitanja u vezi s polaganjem završnog ispita u Državnoj školi za pravosudne dužnosnike (u daljnjem tekstu: Škola).

Članak 2.

Izrazi u ovom pravilniku korišteni u muškom rodu rodno su neutralni, odnosno na jednak način obuhvaćaju muški i ženski rod.

II. SASTAV POVJERENSTVA ZA POLAGANJE ZAVRŠNOG ISPITA U DRŽAVNOJ ŠKOLI ZA PRAVOSUDNE DUŽNOSNIKE I POSTUPCI IMENOVANJA I RAZRJEŠENJA ČLANOVA

Članak 3.

(1) Povjerenstvo ima predsjednika i četiri člana. Predsjednik Povjerenstva ima zamjenika.

(2) Predsjednika i zamjenika predsjednika Povjerenstva izabiru članovi Povjerenstva među sobom, na prvoj sjednici.

(3) Predsjednik povjerenstva saziva sjednice Povjerenstva, rukovodi njihovim radom te obavlja sve poslove u vezi provođenja završnih ispita stavljene u njegovu nadležnost sukladno ovom Pravilniku i Pravilniku o sadržaju, vremenu i načinu polaganja završnog ispita u Državnoj školi za pravosudne dužnosnike te o sadržaju potvrde na završnom ispitu. Sjednica Povjerenstva može se održati ako je na sjednici prisutna natpolovična većina članova.

(4) Zamjenik predsjednika zamjenjuje predsjednika u njegovoj odsutnosti.

(5) Članovi Povjerenstva imaju pravo na naknadu za svoj rad, a visinu naknade određuje Upravno vijeće Pravosudne akademije.

Članak 4.

Članovima Povjerenstva mandat prestaje odlukom Upravnog vijeća Akademije, ako to sami zatraže i kada to zahtijevaju drugi opravdani razlozi.

Članak 5.

(1) Povjerenstvo ima tajnika koji za potrebe Povjerenstva obavlja stručne i administrativne poslove, po nalogu predsjednika Povjerenstva.

(2) Tajnik Povjerenstva koordinira radom ustrojstvenih jedinica Pravosudne akademije u svrhu osiguranja pravilne i uredne provedbe usmenog dijela ispita i pisane provjere znanja i sposobnosti.

(3) U slučaju objektivne spriječenosti tajnika Povjerenstva, ravnatelj Akademije određuje njegovu zamjenu iz redova zaposlenika Akademije.

III. NADLEŽNOST I NAČIN RADA POVJERENSTVA ZA POLAGANJE ZAVRŠNOG ISPITA

Članak 6.

(1) Povjerenstvo odlučuje na sjednicama javnim glasovanjem, većinom glasova svih članova Povjerenstva. Sjednice Povjerenstva održavaju se u prostorijama Pravosudne akademije.

(2) Povjerenstvo je nadležno poduzimati odgovarajuće radnje u postupku prijavljivanja i ocjenjivanja uvjeta za polaganje završnog ispita, provedbe završnog ispita i izdavanja potvrde o završnom ispitu.

(3) U svrhu obavljanja poslova iz st. 2. ovog članka predsjednik Povjerenstva će uvijek kad je to određeno ovim Pravilnikom, a i u drugim slučajevima kada se za to ukaže potreba, sazvati sjednicu Povjerenstva.

Članak 7.

(1) Osobe koje nisu bile polaznici Škole i ispunjavaju uvjete za polaganje završnog ispita podnose prijavu s pratećom dokumentacijom sukladno Pravilniku o sadržaju, vremenu i načinu polaganja završnog ispita te sadržaju potvrde o završnom ispitu u Državnoj školi za pravosudne dužnosnike Pravosudnoj akademiji.

(2) Povjerenstvo vrši uvid u prijave za polaganje završnog ispita i dostavljenu dokumentaciju kandidata koji nisu pohađali Školu.

(3) Na temelju ispitivanja prijava i dostavljene dokumentacije te očitovanja Akademije, Povjerenstvo izrađuje mišljenje o ispunjavanju uvjeta za polaganje završnog ispita kandidata koji nisu pohađali Školu. Mišljenje potpisuje predsjednik Povjerenstva i dostavlja ga Pravosudnoj akademiji. Ravnatelj Pravosudne akademije donosi odluku o ispunjavanju uvjeta za polaganje završnog ispita osoba koje nisu bili polaznici Škole.

IV. POSTUPAK PROVEDBE ZAVRŠNOG ISPITA

Članak 8.

(1) Akademija je dužna osigurati mogućnost pristupanja polaganju završnog ispita najmanje dva puta godišnje.

(2) Svaki kandidat koji pristupa pisanoj provjeri znanja i sposobnosti predočuje važeću osobnu iskaznicu ili putovnicu.

(3) Po završetku pisane provjere znanja i sposobnosti kandidat predočuje važeću osobnu iskaznicu ili putovnicu tajniku Povjerenstva odnosno osobama koje odredi Akademija. Tajnik Povjerenstva odnosno druga osoba koju odredi Akademija će uvidom u listu zaporki svaki pojedini test, nakon što ga kandidat preda, označiti odgovarajućom zaporkom. Kandidatu se ne priopćuje njegova zaporka.

(4) Nakon provedenog testiranja, testovi svih kandidata koji su pristupili polaganju pisanog ispita označeni isključivo zaporkama zatvaraju se u posebnu omotnicu koju tajnik pohranjuje u odgovarajućem prostoru u Akademiji.

Članak 9.

(1) Pisani test svakog kandidata pregledavaju i zajednički boduju dva člana Povjerenstva koje odredi Predsjednik Povjerenstva uzimajući u obzir kaznenu i građansku granu prava.

(2) O pregledu i bodovanju pisanih testova vodi se poseban zapisnik. U zapisniku se navode podaci o zaporci kandidata, datum i mjesto polaganja pisanog ispita, polaže li ispit za suca ili zamjenika državnog odvjetnika te izbor područja građanskog ili kaznenog prava, broj bodova koje je kandidat ostvario i sažeto obrazloženje bodovanja.

(3) Članovi Povjerenstva zaduženi za pregled i bodovanje pisanih testova potpisuju zapisnik. Zapisnik se dostavlja tajniku Povjerenstva.

Članak 10.

(1) O tijeku i bodovanju usmenog dijela ispita sastavlja se poseban zapisnik. U zapisniku se navode osobni podaci kandidata (ime, prezime, adresa prebivališta, OIB), datum i mjesto polaganja usmenog ispita, polaže li ispit za suca ili zamjenika državnog odvjetnika te izbor područja građanskog ili kaznenog prava. U zapisniku se navodi i sastav Povjerenstva kao i pitanja postavljena kandidatu na usmenom dijelu ispita te ukupan broj bodova koje je kandidat ostvario na usmenom dijelu ispita.

(2) Zapisnik o tijeku i ocjenjivanju usmenog dijela ispita, uz tajnika potpisuju svi članovi Povjerenstva. Zapisnik će se nakon toga zatvoriti u posebnu omotnicu i povjeriti na čuvanje tajniku Povjerenstva za polaganje završnog ispita.

V. POTVRDA O ZAVRŠNOM ISPITU

Članak 11.

(1) Nakon provedenog usmenog i pisanog dijela završnog ispita, Povjerenstvo će na temelju uvida u zapisnike o usmenom i pisanom dijelu ispita utvrditi konačan broj bodova koje je pojedini kandidat ostvario.

(2) Utvrđenje o konačnom broju bodova unosi se u poseban zapisnik koji sadržava:

– osobne podatke kandidata (ime, prezime, adresa prebivališta, OiB),

– zaporku kandidata,

– datum i mjesto polaganja usmenog dijela ispita kao i broj bodova koje je kandidat ostvario na usmenom dijelu ispita,

– datum i mjesto polaganja pisanog dijela ispita kao i broj bodova koje je kandidat ostvario na pisanom dijelu ispita,

– ukupan broj bodova koje je kandidat ostvario na završnom ispitu,

– datum i mjesto sastavljanja zapisnika,

– sastav Povjerenstva za polaganje završnog ispita,

– potpise članova Povjerenstva.

(3) Na temelju zapisnika Povjerenstvo izdaje potvrdu o završnom ispitu čiji je sadržaj i oblik propisan Pravilnikom o sadržaju, vremenu i načinu polaganja završnog ispita te sadržaju potvrde završnom ispitu u Državnoj školi za pravosudne dužnosnike.

(4) Za osobe koje su uspješno položile završni ispit pred Povjerenstvom za polaganje završnog ispita, odnosno koje su ostvarile najmanje 225 bodova na završnom ispitu, smatra se da su uspješno završile Državnu školu za pravosudne dužnosnike.

VI. TAJNOST PODATAKA

Članak 12.

Sve osobe koje su u obavljanju svojih poslova saznale za sadržaj testa i zaporki kandidata dužne su navedene podatke čuvati kao poslovnu tajnu.

VII. ZAVRŠNA ODREDBA

Članak 13.

Ovaj Pravilnik stupa na snagu po isteku roka od 8 dana od dana objave na oglasnoj ploči i mrežnoj stranici Akademije i objavit će se u »Narodnim novinama«.

Klasa: 023-01/16-02/01

Urbroj: 390-01-01/01-16-07

Zagreb, 6. svibnja 2016.

Predsjednik

Upravnog vijeća Pravosudne akademije

Branko Hrvatin, v. r.

Utvrđuje se da je Pravilnik objavljen na oglasnoj ploči i mrežnim stranicama Akademije 10. svibnja 2016. godine.